Tronkstraf vir Baba L se aanvallerArgieffoto Die sakeman van Pretoria-Noord wat sy vriendin se tweejarige dogtertjie, bekend as Baba L, so erg mishandel het dat sy gestremd gelaat is, is Dinsdag in die Pretoriase hooggeregshof gevonnis. Regter Nico Coetzee het die 37-jarige man, wie se naam weerhou word om die kind se identiteit te beskerm, tot 10 jaar tronkstraf gevonnis. Hy het tydens die vonnisoplegging gesê dit moet as ŉ waarskuwing dien vir diegene wat hulself aan kindermishandeling skuldig maak. Coetzee het die man verlede week skuldig bevind aan kindermishandeling, maar het hom vrygespeek op die aanklagte van poging tot moord en die versuim om mediese behandeling aan haar te verskaf. Baba L se 21-jarige ma is vrygespreek op al die aanklagte teen haar. Die hof het bevind daar was geen bewyse dat sy haar dogter mishandel het, of toegelaat het dat haar kêrel Baba L mishandel nie. Coetzee het gesê die man het die meisie van ŉ lewe ontneem, en dat sy nou slegs bestaan. Sy is gestremd en kan nie loop, praat of haarself voed nie. “Sy sal nooit die vreugde van die lewe kan beleef nie,” het Coetzee gesê. “Baba L kon haarself nie teen die beskuldigde verdedig nie. Sy was skaars twee jaar oud en het hom vertrou.” Hy het verder gesê die beskuldigde het geen verantwoordelikheid vir die misdaad aanvaar of enige berou getoon nie. Hy is boonop vantevore al skuldig bevind op een aanklag van aanranding en twee van opsetlike saakbeskadiging. Coetzee het gesê die man het niks uit die daaropvolgende strafprosesse geleer het nie. Die man is vantevore reeds ongeskik verklaar om ŉ vuurwapen te besit. “Die vonnis moet as rehabilitasie vir die beskuldigde dien om te verseker dat hy, wanneer hy terugkeer na die gemeenskap, nie meer ŉ gevaar vir ander kinders sal wees nie,” het Coetzee bygevoeg. Lees alle vorige berigte oor Baba L op Maroela Media. Die insetsel is deur eNuus vervaardig. Kyk eNuus elke aand om 19:00 op kanaal 144 en 145 op DStv